정조 9년
乙巳九月二十日辰時。上御誠正閣。大臣備局堂上引見入侍時。左議政洪樂性。知中樞府事具善復。行刑曹判書李命植。行工曹判書金華鎭。行知敦寧鄭尙淳。仁陵君李在協。行戶曹判書趙㻐。漢城判尹鄭昌聖。禮曹判書金履素。行副司直鄭好仁。江華留守嚴璹。行副司直李柱國。開城留守尹塾。吏曹判書趙時俊。校理李太亨。正言李羽晉。右承旨李祖承。假注書李敬五。事變假注書尹悌東。記註官承膺祚。記事官金鳳顯。以次進伏訖。樂性曰。朝候頗涼。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。昨日回啓。已盡爲之乎。樂性曰。其中李羽晉之疏。似難草草爲之。故當以啓目仰達矣。上曰。唯。樂性曰。此北兵使閔義爀狀啓也。備陳親騎衛凋殘之狀。仍以爲都試時。出身居首或沒技者。本營所管萬戶權管中一窠。依寶化堡例。劃許自辟。或依禁軍祿試射例。亦許賞加。以爲酬賞激勸之道事。令廟堂稟旨分付爲辭矣。親騎衛之每年都試。居首或沒技者。閑良則旣許直赴。出身則亦差權管。朝家慰悅之道。非不至矣。而員額則旣多。人情則無窮。故有此從其願添得一窠之請。而邊將之久勤差遣。常患苟簡。除出一窠。非所可論。至於賞加一款。其所慰悅。雖勝於邊將。而旣係重典。有難輕施。竝置之。何如。上曰。諸將臣之意。何如。訓鍊大將具善復曰。邊上武士之激勸。莫如科宦與加資。而閑良居首沒技者直赴。則出身居首者。不無落莫之歎。許其加資。事或便當。而臣不敢仰請矣。御營大將李柱國曰。閑良卽右別武士。出身卽左別武士。而春秋都試。右別武士則以每都試。居首與沒技直赴。左別武士則以邊將一窠塡差。三十朔瓜遞之前。居首者未得見差之故。居首七八人。遷轉無路。不無落莫之歎。帥臣之狀請。良以此也。蓋親騎衛。皆以北方健兒素閑弓馬。緩急可恃。而決不可等閑抛棄矣。且北關邊將。京軍門久勤。擧皆不願加資與邊將間。依狀請許施似好矣。上曰。邊將窠。則雖欲區劃除出一人。準瓜之次。諸人等待之弊。將復如前。依禁軍祿試射例。以加資定式可也。出擧條祖承曰。禁衛大將。以御將兼察事。命下矣。御營大將李柱國牌招。以爲聽傳敎之地。何如。上曰。依爲之。出擧條仍命書榻敎曰。御營大將李柱國。禁衛大將兼察。牌招聽傳敎。樂性曰。此同春秋李文源所啓也。以爲今番實錄奉安之行。略聞東民之痼弊。而江陵量外火田名以火蔘結。執摠一百二十四結。每結收錢三十二兩。充給貢蔘。而乙丙歉歲。每結減給二兩七錢後以均廳錢給代。丁酉因御史別單。又減二十四結零。以本邑詳定給代矣。再昨年大無以後。峽民過半流亡。而元結摠數。不得減給。專責於時存若干戶。將至難保之境。三陟旌善。亦有此弊。實爲民邑之大瘼。通川則有雇馬錢三千兩。年年殖利。蓋爲蔘價添補。而甲戌改詳定時。以雇馬殖利。移充於本郡詳定不足之數。本錢餘數。不過三分一。則蔘價添補。每患不足。且私財之殖利充補公用。亦非正當之事。詳定用下處。依他邑例。準數給代爲辭。而批旨有令廟堂稟處之命矣。關東蔘政。曾爲民邑痼弊。而前此自朝家。或令作貢。或令添價。軫恤矯捄之道。可謂靡不用極。到今蔘路漸勝。積弊頓省。在東民。誠爲莫大之惠。而江陵等三邑之又以火蔘田白地徵稅。有此呼冤者。雖緣壬癸兩年荐歉之後。民戶流亡之致。昨今年穡事。連得差勝。逃戶流亡。漸次還集。則自可無徵族侵隣之弊。而蓋蔘火之稅。卽是貢蔘添價。若或減數。則當有給代。而非但前後減給之數。已極夥然。其所給代之需。則備局穀物及均廳錢穀之推移移劃者。數至累萬。今則雖欲區處。實無措手之路。量減一事。非所可論。且一經歉荒。輒皆減給。則亦有難繼之患。而宰臣旣以民瘼陳聞。則第令道臣。詳細査啓後稟處。通川郡詳定不足之。代以雇馬錢取用事。本道各邑。皆以公穀會減。則獨於該邑。有此別例者。事甚乖常。而當初設始之時。必有委折而然。亦令道臣。論列啓聞後稟處。何如。上曰。依爲之。出擧條命左副承旨入侍。左副承旨洪仁浩。承命進前曰。纛所獻官具明謙有頉故敢達矣。上曰。預差誰也。仁浩曰。李達秀矣。上曰。以預差差下。承旨馳詣。奉審摘奸以來。仁浩承命退出。上曰。在院承旨誰也。祖承曰。都承旨病不進。右副承旨在外。同副承旨疏批未下矣。上命書傳敎曰。處義似然。同副承旨李泰永許遞。政官牌招開政。樂性曰。諸道舊還未捧之數。多至一百五十餘萬石。當此屢豐之時。雖令準捧。未爲不可。而數旣夥然。民力亦宜顧念。就都數中。限四分一分排磨鍊。準此收捧之意。分付諸道。何如。上曰。今年穡事。損於昨年。諸道農形。間有優劣。四分一之一時竝督。民力勢難支吾。以五分一磨鍊。至於關東。以春秋館堂郞言聞之。瘡痍尙此未蘇。海西則向來水災。挽近所無。此等處舊還。豈可按例督徵。關東及海西被災邑舊還分捧一款。待分等狀啓上來。更爲稟處。姑勿分排可也。出擧條樂性曰。長津柵陞僉使後應行節目。令道帥臣。往復相確。成出狀聞之意。筵稟行會矣。節目今已上來。此則使有司堂上。參酌磨鍊更爲啓下後分付。何如。上曰。依爲之。出擧條上曰。備堂當爲還差者幾人。樂性曰。行副司直徐浩修李在簡。吏曹參判沈豐之。行副司直朴祐源。竝備堂還差。何如。上曰。依爲之。出擧條上曰。未及還差者誰也。樂性曰。徐有慶洪良浩蔡弘履矣。上曰。今當新差者誰也。樂性曰。向以金尙集仰達矣。上曰。又有可合者乎。樂性曰。未及商量矣。上曰。後日更商稟達可也。樂性曰。行刑曹判書李命植嶺南句管。行副司直徐浩修北關句管。行副司直徐有寧關東句管。行副司直李在簡海西句管。行副司直鄭民始關西句管。吏曹參判沈豐之湖西句管堂上差下。何如。上曰。依爲之。出擧條樂性曰。冬享大祭。有親行之命矣。堂下侍從。多在違牌坐罷之中。而因其作散或下鄕。故差祭不無苟艱之慮云。竝敍用。何如。上曰。依爲之。侍從堂上堂下罷削人員。竝敍用可也。出擧條樂性曰。判義禁金魯鎭。方在呈告。久未開坐。同義禁徐有大。職務相妨。同義禁鄭枋在外。無以備員開坐。滯囚可悶。竝許遞。何如。上曰。依爲之。竝令今日政差出。待下批牌招。時囚今日捧供待判下。仍以草記照律可也。出擧條樂性曰。臣之狗馬賤疾。大勢雖減。尙有些少症形。有時苦歇。若得一望針灸。則庶可差完。而陳懇乞免。有所不敢矣。上曰。今若善攝。則自可勿藥。依所奏調治好矣。樂性曰。聖敎至此。惶感無地矣。樂性曰。今番闕內役事。役軍役價。不可不磨鍊稟定矣。上曰。每緣戶曹之優數磨鍊。故兵曹之不許。似無怪矣。訓將之意。何如。善復曰。兵曹之不許。蓋以移定之數不少而然矣。㻐曰。闕內役事。則紫門監當之。關外則營繕當之。此後則專委繕工似好矣。上曰。吏判之意。何如。時俊曰。無論戶曹兵曹。莫非國用。豈有物我於其間。惟在從便善處之如何。古則使衛軍赴役。今則軍制不同。非所可論。自今付之營繕。恐似無弊矣。上曰。工判曾經戶判。亦陳所見可也。華鎭曰。臣意則屬之營繕。不無弊端。專屬戶曹似好矣。㻐曰。若使戶曹專當。則繕工便屬冗司矣。樂性曰。使戶兵判。更加商確似好矣。上曰。今若付之兵曹。則固無滲漉之弊。而其間亦不無闊狹之道。且聞工判之言。則事勢亦然。屬於戶曹之外。似無他道。兵判旣未登筵。戶判退與兵判。更爲商量草記可也。善復曰。永祐園補土儀軌。向有成出之命。而李文源。旣與之看檢。則同爲修正似好矣。上曰。唯。上曰。東關王廟廟庭碑文。旣有肅廟朝御製。先朝御製御筆。又有景慕宮睿製。故予方欲續成陰記矣。肅廟御製。予於年前。奉安于東廟。訓將明以補土所看審事出去。歷詣本廟。御筆奉審後。碑石長廣。磨鍊以來。善復曰。碑石自今經紀似好矣。上曰。經費不可不念。以待明春好矣。尙淳曰。南城都試。例於春秋巡審時爲之。又有城役。故今二十五日。臣將出去。當除朝辭往來矣。上曰。唯。㻐曰。頃日禁將。以此後營門軍兵入直處所修改之役。自戶曹擧行之意仰達。而有出擧條。令該曹稟處之命矣。臣於伊日。適入筵席。故以不必如此之意。已有所覆奏。到今別無更爲稟處之事。其擧條置之。何如。上曰。依爲之。出擧條塾曰。臣待罪本營。九朔于玆矣。日覩其三四年內將覆之狀。而不敢泯默。敢此仰達矣。大抵勿論京外。以營門爲名者。悉有軍布屯穀等物可以支放者。而惟本營。則以地方言之。東南不過三四里。西北則距大興山城靑石洞。地不過三四十里。而皆是磽确不毛之地。故元結亦不過千餘結。每結米三斗錢九十文。永爲定式。以此而能爲支放與孔道支供之需乎。當初設營時。本無自朝家區劃。而將吏輩。各出私財數萬。殖利至於三十萬兩之多。其後一支勅時所入數萬及春秋開市三千兩。其他諸般所入。年年皆爲責出於此。今則所餘。名爲十八萬。而其中九萬九千四百兩。則用債之人。未知的在何時。而墓木已拱。或有無子孫者。或有無後孫。而貧不備納。甚至於徵其同姓十餘寸之族。其遠近同姓。緣其一人之債。或敗家亡身。或流離渙散。替徵無路。則又徵於異姓限十寸。厥輩又皆流亡。則移錄於同異姓流離者之連姻中稍饒者。年年徵捧。亦皆逃散。故九萬九千四百兩。則自十餘年前。流伊仍爲臥債。只收其殖。而鞭扑狼藉。未捧太半。此實不忍一大政也。雖無弊畢捧。其年年不足之數。每至四千九百兩之多。況太半未捧。則其爲不足。未知至於幾數。由是之故。逐年削用本錢。以至目前難支之境。大凡說弊之道。先得救弊之方。然後可以筵白。以臣膚淺之見。勿論內以各軍門惠均兩廳。外而關西。必有留儲之錢。限五萬兩。十年貸下。則目今松民給利富饒者。則比前稍多。無慮累百。雖不以渠輩私財。願納相救。亦皆願貸朝家所給之錢布。給渠輩存其本而殖其利。十年之內。五萬兩可爲二十萬之數。然後除報貸下五萬兩之本數。而所餘爲十五萬。則仍蕩減其自前臥債九萬九千四百兩中。無地徵出者。合前在八萬餘兩。可爲二十三四萬之數。如是則可以保存本營云。以外面看之。則富民似不願官錢息利以納。而此則不然。渠輩亦知本營革罷。則富民亦隨而破亡之致也。況又本土。以官錢付給富民。殖利以納。今亦有例。臣亦以此。思之熟矣。詢之累矣。且本營。非徒子女金帛之富。甲於八路。大興靑石之險。亦冠於諸鎭。若因五萬錢十年難貸。將至革罷。則恐非朝家重關防之至意。何以爲之乎。上曰。就議大臣稟處。可也。出擧條上曰。永禧殿修改日子。何日爲吉云乎。履素曰。旬前則初九日爲吉云。旬後則望前無吉日云矣。履素曰。誕日陳賀。旣係莫重之典禮。而每承權停之命。群情實不勝萬萬抑鬱矣。樂性曰。誕日陳賀之擧。旣是奠禮所載。且寓臣子一分展誠之道。而年年停命。不勝抑鬱。今番則特從禮堂之請。區區之望也。上曰。以予情事。豈可例讓。依近例只進表裏好矣。履素曰。日前判尹覆啓中床廛貢物京作貢事。蓋出於宮底民人奠居之聖意。且軫各道營閫之爲弊。特下査啓之命。而廛民之弊。亦不可不念。故敢此仰達矣。昌聖曰。此非原定之廛。不可以一人之言。輕易革罷。此後廛民。若至失業。則臣當伏妄言之誅。姑待回啓。恐未晩矣。上曰。唯。上謂樂性曰。昨日驪州大老祠宣額。無事爲之云乎。樂性曰。臣未及聞知矣。上曰。己亥年陵幸時。於淸心樓上。見先正之詩。雖以坐久月沈陵栢暗。不知何處跪陳辭一句見之。可想先正之心。不覺愴感于懷。以其地不可無俎豆之所。且因多士之封章。特下建宇之命矣。迄今未遑。實爲士林之羞恥。今幸告成。揭其楣曰大老祠。大老二字。不但古有天下大老之文。曾於年前。搜輯先正文集中逸句。題其篇曰。大老逸稿。蓋取諸此也。樂性曰。今承聖敎。誠有光於聖德矣。上曰。予於先正。實有尊慕之誠。不幸亂逆。出於其家。人皆隨而疑阻。後孫犯逆。於先正何有。由是無論可仕不可仕之人。竝懷自沮之心。此莫非朝廷導率駕御之不得其道。抑亦卿等之責。予以卿久置中書者。蓋以卿無害人之心故耳。卿須體予此意。同寅協恭。一心做去。毋負朝家鎭安之意也。雖以向者閔昌爀疏言之。李秉模將爲國邊人乎。閔昌爀將爲國邊人乎。世道之寧靖無期。實非細憂矣。羽晉進前曰。請大靜縣爲奴罪人金壽賢。更令王府。設鞫嚴問。依律處斷。上曰。不允。羽晉曰。請爲奴罪人河翼龍金重得。亟命王府。設鞫得情。夬正王法。上曰。不允。羽晉曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。羽晉曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。羽晉曰。請恒善支屬。亟命散配。時謙兄弟。竝投絶島。以嚴隄防。上曰。不允。羽晉曰。請荐棘罪人瑩中。亟令王府。設鞫嚴問。夬施當律。上曰。不允。羽晉曰。請巨濟府絶島安置罪人朴宗集。亟令王府。拿鞫得情。施以當律。上曰。不允。羽晉曰。請逆賊尙魯。亟施孥戮之典。上曰。不允。羽晉曰。請物故罪人國榮。亟施孥籍之典。上曰。不允。羽晉曰。請爲奴罪人夢麟。定配罪人崔鐘岳。放送罪人鄭聖休。亟令王府。更爲設鞫。期於得情。各施當律。上曰。不允。羽晉曰。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。羽晉曰。請特寢李魯春島配之命。仍令王府。還囚南間。設鞫嚴問。期於得情。上曰。不允。羽晉曰。請尹得孚。亟令王府。嚴鞫得情。上曰。不允。羽晉曰。請李光殷。設鞫嚴問。期於得情。施以當律。上曰。亟停勿煩。羽晉曰。請渭原郡定配罪人炯魯。亟寢發配之命。仍令王府。設鞫得情。夬正王法。上曰。亟停勿煩。又敎曰。金重得旣已物故。臺臣不知而有此聯啓乎。且以李魯春尹得孚事言之。輕重倒置。臺閣事誠極慨然矣。李魯春之疏。關係非細。包藏禍心。將有網打之意。其在防微杜漸之道。不宜泛忽。而其爲人也。特一劻勷沒知沒覺之人。於渠何足深誅。沈頤之之面陰背陽。瞻前顧後之習。誠亦可惡矣。羽晉曰。新除授司諫朴聖泰。時在洪忠道定山地。獻納金東淵。時在木川地。司憲府執義洪宗藎。時在洪忠道忠州地。掌令趙錫龍。時在慶尙道尙州地。掌令宋益中。時在全羅道南原地。持平徐配修。時在慶尙道都事任所。請竝斯速乘馹上來事下諭。上曰。守令有未署經人云。在外及未肅拜未署經臺諫竝許遞。今日政。以在京無故人差出。待下批牌招署經可也。羽晉所懷。臺啓中姑停諸條。無非公議之所不容。王法之所必討。批旨旣下量處。臺臣惟竢處分。而經旬閱月。迄無發落。竝與生毛之紙。便作收殺者。然群情之咈鬱。已無可言。雖以李光殷炯魯等事言之。俱係不得請則不可止者。而院啓則方連。府啓則姑停。始也兩司俱發。今焉一停一連。事體之乖刺。未有甚於此者。至於李魯春事。俄陳啓辭。未蒙兪音。而罪在護逆之科。始囚南間。病有徑斃之慮。致命保放。待其差病。一經訊問。然後王章可伸。輿憤可洩。而今乃上下相持。自春徂秋。使之至今偃息於保放之中。國體之寒心。刑政之不嚴。當如何哉。臣謂姑停諸啓。亟賜處分。李魯春。卽允臺閣之請宜矣。上曰。諸罪人之如是處分。豈無商量而然。其中量處人。今已商量。及今決處無妨。竝依前酌處下敎擧行事分付可也。羽晉就座。樂性曰。正言李羽晉所懷陳達事。實出於憂憤之忱。允合沐浴之義。及承批旨。至有竝依前酌處下敎擧行之命。則固當前席覆難。得請乃已。而不此之爲。泯默退伏。揆以臺體。所損非細。從重推考。何如。上曰。勿推可也。出擧條羽晉曰。臣姿性庸愚。言議巽懦。夫豈有一分可堪於耳目之任。而怵畏義分。黽勉隨行。居常愧恧。若無所措。第臣於處分間姑停諸啓。竊不勝憂憤之忱。俄以所懷仰陳矣。及承批旨。有決處之敎。臣昏未諦聽。誤認愚說之略施。不思前席之覆難。經先退伏。至被大僚之請推。雖承聖度之包容。而臣之昏謬顚錯之失。實無以逃其罪矣。始出沬血之誠。終歸損體之科。以何顔面。晏然仍冒於臺次乎。請命遞斥臣職。上曰。勿辭亦勿退待。命吏判進前敎曰。宋載經之尙今停望。果何故也。竝與閑司漫職而一不檢擬。銓曹事誠過矣。時俊曰。載經向來一疏。不過掇拾批旨中句語。而曾無一語謝過之事矣。有公議。然後始可以議擬矣。命植曰。載經雖非得罪於名義。而一種橫議之浮張。專由於載經。此後不可無一番處分。然後雖閑司漫職。始可議擬矣。上曰。予非謂以載經爲是。而蓋取其人之不染於俗套。故意或有補於世道而進用矣。伊後別無有補於國事。而且無激揚之可觀。至如李魯春事。間或出矣。然此不過冥行摘埴之罪矣。竝與閑司而不擬。豈不過乎。命植曰。大抵用捨之道。以白爲白。以黑爲黑。別其淑慝。明其是非。然後趨向可定。今若不辨黑白。不分是非。一竝收用。混淪通擬。則此後世道。將不知至於何境。而亦不無貽憂聖心之慮。銓曹恐難輕易擬望。自上特下一番下敎。使中外明知其是非。則銓曹似當奉承矣。上曰。刑判之言誠好矣。而初旣不處分。則到今疏通之敎。不無突兀之嫌。卿等旣登筵席。有所酬酢。中外自可知之。此非有關於隄防。則何必一向停望。吏判退與參議。相議擬望好矣。仍命書榻敎曰。在外及違牌未肅拜未署經臺諫竝許遞。今日政。以在京無故人差出。待下批牌招署經。又謂璹曰。沁都虎患。何故而至此。璹曰。自孫乭項。渡江而來。人與馬間。有致傷之患矣。上曰。各別嚴飭。期於捕捉可也。仍命退。諸臣以次退出。